Eldri bóndi í Borgarfirði sem Skessuhorn hefur rætt við spáir mikið í veður . Það hefur hann gert um áratuga skeið . Hann segir að nú séum við enn á ný inni í kerfi þriggja mánaða veðurfars . Það hefur við rök að styðjast . Í vor og sumar voru þurrkar og úrkomuleysi í þrjá mánuði . Síðan um miðjan ágúst gerði þriggja mánaða nær látlaust úrkomutímabil og síðan um miðjan nóvember hefur veðrið verið með eindæmum umhleypingasamt . Hver djúpa lægðin á fætur annarri gengur yfir landið . Þá er spurningin hvort búast megi við því að umhleypingar verði fram í miðjan febrúar ? Slíkt telur bóndinn líklegt . Tvær djúpar lægðir hafa gengið yfir í þessari viku og enn á ný varar Veðurstofan við stormi víða um land á morgun . Vegðurspáin segir að það verði sunnan og suðaustan 8 - 13 m / s og skýjað , en hvassari og rigning eða slydda sunnan - og vestantil í kvöld . Vaxandi suðaustanátt seint í nótt , 18 - 25 m / s á morgun , víða hvassar vindhviður og rigning sunnan - og vestanlands , en talsverð úrkoma suðaustanlands . Suðaustan 13 - 18 m / s og úrkomuminna norðaustantil . Hiti 2 til 8 stig , en vægt frost inn til landsins í dag .